# 2.2. ManchArte

# Actividades: técnicas básicas da pintura e do debuxo

A arte é unha ferramenta fundamental para mellorar a nosa contorna. Para traballar coma artistas na rúa é fundamental aprender as técnicas básicas da pintura e do debuxo, de seguro xa coñecedes algunhas.

A continuación, teredes unha serie de actividades para poñer a proba os vosos coñecementos sobre diferentes formas de pintar e debuxar.

Prestade atención, divertídevos e comprobade o que sabedes!

## Audio

audio/wav

# Nubes de cor

Lembrades o xogo de procurar formas nas nubes? Imos facer algo parecido pero con manchas de cor.

## Que materiais precisas?

Primeiro de todo, prepara o teu espazo de traballo. Lembra empregar materiais de refugallo, na medida do posible.

Para este traballo vas precisar:

1. Papeis ou cartolinas.
2. Témperas ou acuarelas, e botes para facer mesturas.
3. Pinceis, brochas e esponxas de refugallo.
4. Auga e trapos vellos para a limpeza.
5. Lapis de cor ou grafito.

## Xogando coa cor

Para comezar, coloca os papeis enriba da mesa e prepara as cores. Emprega os pinceis, as brochas ou as esponxas para facer manchas de cor de xeito libre e abstracto.

Mentres deixas secar o resultado, co resto do grupo, procura nas manchas formas recoñecibles, coma no xogo das nubes.

## As nosas nubes de cor

Unha vez seca a pintura, resalta as formas atopadas do fondo coloreado con lapis de cor ou grafito.

Lembra compartir o resultado cos outros grupos na aula!

## Audio

audio/wav

# Mil e unha formas

Sabedes como se emprega a técnica do estarcido? Ao mellor non coñecedes esta palabra, pero de seguro que ides gozar coa seguinte actividade!

## Os materiais que precisades son...

1. Papel continuo.
2. Cartolinas ou cartón fino.
3. Témperas e botes para facer as mesturas.
4. Cepillos de dentes de refugallo.
5. Auga e trapos vellos para a limpeza.
6. Tesoiras.

## As mil e unha formas de cartón

Primeiro, nas cartolinas ou cartóns, recortade formas sinxelas, xeométricas ou non. Agora preparade as cores.

Ide colocando no papel continuo os patróns, e coa pintura diluída e os cepillos de dentes, esparexede a cor imitando o efecto da pintura en aerosol.

Podedes repetir cantas veces queirades, solapando e intercambiando as vosas imaxes coas do resto do grupo.

Compartide o resultado cos outros grupos na aula.

## Audio

audio/wav

# A realidade non é plana!

O voso papel de debuxo é plano. Tedes debuxado as cousas imitando a sensación de que teñen volume? Fixádevos ben nas luces e sombras e... mans á obra!

## Que materiais precisades?

1. Escollede, cada quen, un obxecto sinxelo que vos guste: unha bola, unha caixa ou calquera figura xeométrica.
2. Lapis de cores, témperas ou acuarelas.
3. Pinceis.
4. Auga e trapo para a limpeza.

## Mirade e representade

Colocade, cada quen, o voso obxecto de xeito que o miredes ben. Observádeo e debuxádeo, empregando a técnica que cada quen escolla Lembrade engadir as luces e as sombras.

Observade o resultado: semella ter volume como na realidade?

## Audio

audio/wav

Licenciado baixo a Licenza Creative Commons Atribución Non-comercial Compartir igual 3.0

Creado con eXeLearning (Ventana nueva)